OBH 5774/1999.
Az állampolgári jogok országgyűlési biztosának jelentése
Ügyintéző : dr. Kiss A.

Tárgy: Szociális ellátás

Az eljárás megindulása:

	A panaszos egyedülálló nagynénje képviseletében fordult az állampolgári jogok országgyűlési biztosához, akinek hivatalát személyesen kereste fel. A panaszos elmondta, hogy nagynénje időskorúak járadékára jogosult. Az önkormányzat képviselőtestülete az időskorúak járadékát nagynénje részére meg is állapította, de nem a vonatkozó jogszabályi előírásoknak megfelelően, hanem annál alacsonyabb összegben. A panaszos a képviselőtestület eljárásának kivizsgálását kérte az országgyűlési biztostól.

A panasz alapján az Alkotmány 70/E. §-ában deklarált szociális biztonsághoz való joggal összefüggő visszásság gyanúja miatt vizsgálatot indítottam.

A megállapított tényállás:

	A panaszos nagynénje részére Semjénháza Község képviselőtestülete 1998-ban időskorúak járadékát állapította meg. A járadék összegét a képviselőtestület, annak ellenére, hogy a panaszos nagynénje egyedülálló, az öregségi nyugdíj mindenkori legkisebb összegének 80 %-ában határozta meg. A panaszos nagynénje képviseletében a képviselőtestület határozata ellen a Zalaegerszegi Városi Bírósághoz fordult. A bíróság a képviselőtestület határozatát hatályon kívül helyezte, és  a testületet új eljárásra kötelezte. A képviselőtestület azonban a bírósági ítélet ellenére az ügyben a mai napig nem hozott új, a jogszabályi előírásnak megfelelő határozatot.

Érintett alkotmányos jogok és alkalmazott jogszabályok:

1. A Magyar Köztársaság Alkotmánya:

2. § (1) A Magyar Köztársaság független, demokratikus jogállam.

70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

2. A szociális igazgatásról és a szociális ellátásokról szóló 1993. évi III. tv.:

32/B. § (1) Az időskorúak járadéka a megélhetést biztosító jövedelemmel nem rendelkező időskorú személyek részére nyújtott támogatás. A települési önkormányzat időskorúak járadékában részesíti azt a 62. életévét, illetőleg a reá irányadó nyugdíjkorhatárt betöltött személyt, akinek
a) havi jövedelme, valamint
b) saját és vele együtt lakó házastársa, élettársa jövedelme alapján számított egy főre jutó havi jövedelme
nem haladja meg az öregségi nyugdíj mindenkori legkisebb összegének 80%-át, egyedülálló esetén 95%-át.
(2) Az (1) bekezdésben megjelölt reá irányadó nyugdíjkorhatár alatt a Tny. 7. § (4)-(5) bekezdésében szabályozott nyugdíjkorhatárt kell érteni.
(3) Nem állapítható meg az időskorúak járadéka, illetve a folyósítást meg kell szüntetni, ha a személy
a) előzetes letartóztatásban van, elzárás, illetőleg szabadságvesztés büntetését tölti;
b) 3 hónapot meghaladó időtartamban külföldön tartózkodik.

32/C. § (1) Az időskorúak járadékának havi összege az öregségi nyugdíj mindenkori legkisebb összegének 80%-a, egyedülálló esetén 95%-a. A jogosultnak folyósítható járadék havi összegének megállapítására a 36. § rendelkezéseit értelemszerűen alkalmazni kell.
(2) Az időskorúak járadékára való jogosultság feltételeit a települési önkormányzat kétévente legalább egyszer felülvizsgálja.

32/D. § A hajléktalan személy részére megállapított időskorúak járadékának folyósítására, elszámolására a 37. § (1)-(4) bekezdését értelemszerűen alkalmazni kell.

32/E. § A fővárosban - ha a fővárosi önkormányzat és a kerületi önkormányzat másként nem állapodik meg - a hajléktalanok számára nyújtott időskorúak járadékának megállapítása a fővárosi önkormányzat feladata.

A vizsgálat megállapításai:

	A jogerő intézménye az Alkotmány 2. §-ában deklarált jogállamiság részét képező alkotmányos követelmény. Az Alkotmánynak megfelelően biztosított jogorvoslati lehetőségek mellett beállott jogerő tiszteletben tartása a jogrend egészének biztonságát szolgálja. A bírósági határozatok tiszteletben tartása,  a jogerős bírósági döntések teljesítése tehát a jogállamisággal kapcsolatos alkotmányos értékekhez tartozik. A jogállamiság megköveteli, hogy az állampolgárnak a törvényekben és a bíróságok által meghozott ítéletek végrehajthatóságában a bizalma megszilárduljon. A jogerős bírósági határozatok végrehajtásának elmaradása jogbizonytalansághoz, a jogállamiság sérelméhez vezet. Ez a sérelem különösen súlyos akkor, ha az valamely hatóság eljárása során jön létre. Magának a jogbiztonságnak a szociális ellátási rendszer stabilitása szempontjából kiemelkedő jelentősége van. 
 	Semjénháza Község képviselőtestülete azzal, hogy a jogerős bírósági határozatot nem hajtotta végre, és nem a jogszabályi előírásoknak meg felelően döntött a panaszos nagynénje ügyében, a jogállamisággal és az Alkotmány 70/E. §-ába foglalt szociális biztonsághoz való joggal összefüggésben visszásságot okozott.

Ajánlás:

	A fentiekben megállapított alkotmányos joggal kapcsolatos visszásság orvoslása érdekében az állampolgári jogok országgyűlési biztosáról szóló 1993. évi LIX. tv. 21. § -ában foglalt felhatalmazásom alapján az alábbi kezdeményezést teszem:

Felkérem a polgármestert, hogy szólítsa fel a képviselőtestületet a mulasztás mielőbbi megszüntetésére.

Budapest, 2000.  május 2.

Gönczöl Katalin